Jacob Buksti (S), 2000-04-05:
Så vidt jeg kan se, anfægter forslagsstilleren ikke disse retningslinjer, men alene den måde, de er udmøntet på i praksis.
Jeg vil imidlertid gerne slå fast, at både den danske og den svenske regering står fuldt og helt bag den måde, hvorpå Øresundskonsortiet har valgt at tilgodese de forskellige hensyn i de takster, der blev fastlagt sidste sommer.
Forslagsstilleren er af den opfattelse, at den svenske regering har en anden holdning og skulle være parat til at sænke brotaksterne, men det skal jeg senere vende tilbage til.
Først vil jeg imidlertid gerne redegøre for nogle væsentlige forhold ved Øresundsforbindelsen, som er af betydning for diskussionen om taksterne.
Da det blev besluttet at bygge den faste forbindelse over Øresund, blev det også besluttet, at både de danske og de svenske landanlæg skulle finansieres af indtægterne fra kyst til kyst-forbindelsen.
Derfor er det ved en vurdering af økonomien nødvendigt at se på hele forbindelsen, dvs. både kyst til kyst-delen og landanlæggene.
Kyst til kyst-delen skønnes at kunne tilbagebetales på godt 30 år ud fra de gældende forudsætninger, men de danske landanlæg vil først være betalt efter godt 60 år.
I den forbindelse skal jeg minde om, at som det tidligere er oplyst over for Folketinget vil gælden i landanlæggene vokse fra nu ca. 7,5 mia. kr. til 27 mia. kr.
Jeg skal også minde om, at der er stor usikkerhed om forudsætningerne for beregningerne af de økonomiske forhold.
Det gælder især for trafikudviklingen samt renten.
Hvis f.eks. realrenten stiger fra de nu forudsatte 4 pct. til 5 pct., vil de danske landanlæg lide rentedøden.
Derfor vil det være økonomisk helt uforsvarligt at forringe økonomien i Øresundsforbindelsen ved at foretage en markant takstnedsættelse.
Det har været anført, at lavere takster for bilpendlerne skulle være indtægtsneutrale eller måske endda øge indtægterne for forbindelsen.
Jeg skal ikke afvise, at det kan være tilfældet, men jeg er ikke indstillet på at tage dette spørgsmålet op med Øresundsbrokonsortiet.
Det skyldes, dels at de takster for hyppigt rejsende, der er fastlagt, faktisk er ret lave netop for at fremme integrationen, dels ville væsentligt lavere takster for pendlerne trække passagerer væk fra togtrafikken.
Det ville være i modstrid med en væsentlig forudsætning for takstfastsættelsen, og det ville også øge biltrafikken yderligere i strid med målsætningen om hensyntagen til miljøet.
Nej, der foreligger ikke som påstået af hr. Frank Dahlgaard et problem omkring takstfastsættelsen, der skal løses.
Takstfastsættelsen er løst og på en måde, der udgør et godt kompromis mellem de forskellige hensyn.
Der har også været rejst kritik af de fastlagte priser
for at køre med tog.
Lad mig herom blot sige, at disse priser bestemmer hverken den danske eller den svenske regering.
De er fastsat af DSB og den svenske Skånetrafik, men for netop at tilskynde til, at de danske studerende kan uddanne sig på den anden side af Øresund, har undervisningsministeren fået vedtaget et lovforslag, så der kan ydes tilskud til danske studerendes månedskort.
Et månedskort mellem København og Malmø kan således fås for ca. 650 kr. mod normalprisen på 1.200 kr.
Så et par ord om den svenske regerings holdning.
Det er rigtigt, at den svenske handelsminister Leif Pagrotsky har udtalt sig til fordel for lavere brotakster, men han er altså ikke ansvarlig for Øresundsforbindelsen.
Det er næringsministeren, Björn Rosengren, og han og dermed den svenske regering står ligesom den danske regering fuldt og helt bag de brotakster, der er fastsat af bestyrelsen i Øresundsbrokonsortiet.
Jeg vil ikke kommentere de i øvrigt udmærkede rapporter, som diverse økonomer har udarbejdet for at vise, at det samfundsøkonomisk ville være bedst, om det blev gratis at køre over broen.
De har den klare mangel, at de ikke angiver realistiske muligheder for alternativ finansiering af forbindelsen.
Jeg er helt sikker på, at Øresundsforbindelsen vil blive en succes og til glæde og udbytte for borgerne og erhvervslivet i regionen også med den besluttede brugerbetaling.
Efter åbningen vil der blive indhentet erfaringer med benyttelsen, og det er klart, at det i den forbindelse vil være naturligt at vurdere, om de nu fastsatte brotakster er de rigtige, så justeringer kan meget vel komme på tale senere; men gratis det bliver det ikke.
Regeringen må afvise beslutningsforslaget.